OBH 3384/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos, aki beadványa szerint hajléktalan (csak postacímet jelölt meg) azért kért segítséget, mert sérelmesnek tartja a Nyugdíjfolyósító Igazgatóság eljárását.

A panaszost a 172-73077-3 törzsszámon tartja nyilván a Nyugdíjfolyósító Igazgatóság, ellátásából különböző jogcímeken, különböző összegeket vonnak le, melyek jogosságát nem ismeri el.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A bírósági végrehajtásról szóló 1979. évi 18. tvr. 51-65. § (Vht.) és a végrehajtására kiadott 14/1979. (IV.17.) IM rendelet 20-25. § (Vhr.) hatályos: 1994. augusztus 31-ig.

Megállapított tényállás

A Nyugdíjfolyósító Igazgatóság a beadványhoz is csatolt 1997. február 10-én kelt tájékoztatójával egyezően a panaszosnak a 172-73077-3 törzsszámon folyósításra kerülő ellátását a következő kötelezettségek terhelik (terhelték).

1996. január 1-jétől a házastársi pótlék megszüntetése után 11.850 Ft. A tartozás havi részletekben levonásra került, 1996. május hóban letelt. A házastársi pótlék megszüntetéséről és a jogalap nélkül kifizetett összeg visszafizetéséről 1992. július 16-án első fokú, és 1993. január 18-án (a panaszos fellebbezésére) másodfokú határozatot hozott a Nyugdíjfolyósító Igazgatóság.

A házastársi pótlékra jogosultsága azért szűnt meg, mert felesége 1991. november 1-jétől rendszeres szociális járadékban részesült.

A Nyugdíjfolyósító Igazgatóság első és másodfokú határozatot hozott családi pótlék megszüntetéséről és 11.250 Ft jogalap nélkül kifizetett ellátás visszafizetésére kötelezte a panaszost havi 500 Ft részletfizetést engedélyezve 1996. július hónaptól kezdődően. A családi pótlékra azért nem volt jogosult az indoklás szerint, mert gyermekei nem voltak a panaszos háztartásában.

A Nyugdíjfolyósító Igazgatósághoz érkezett 1996. január 23-án kelt Vh. 2362/1995. IV.1699/95. számú bírósági végrehajtói letiltás szerint építési kölcsön címen a kisvárdai OTP-nek 1.147.313 Ft főkövetelése van a panaszostól, ezen belül az Önálló Bírósági végrehajtónak 56.000 Ft tiltandó le elsősorban, melynek kiegyenlítésére 1996. májustól 3.351 Ft kerül nyugdíjából levonásra.

1997. áprilistól, mivel az utalvány visszaküldésre került, tüzelőutalvány tartozás nem terheli.

A panaszos jelenlegi öregségi nyugdíja 18.509 Ft, melyből 13.950 Ft kerül havonta kiutalásra.

A vizsgálat eredményeként az állampolgári jogok országgyűlési biztosa általános helyettese, tekintettel arra, hogy a nyugellátásból történő levonásokról, azok jogcíméről a Nyugdíjfolyósító Igazgatóság mind első, mind másodfokon jogszerű határozatot hozott, illetve a további levonásra a bírósági végrehajtó letiltása kötelezte a Vht. és Vhr. szabályainak megfelelően, alkotmányos jogsérelmet nem állapított meg. A vizsgálatot lezártnak tekinti.

Budapest, 1998. május

Dr. Polt Péter